Iman.
**Iman Mohamed Abdulmajid** (en somalí: *Iimaan Maxamed Cabdulmajiid*,en árabe: إيمان محمد عبد ماجد), nada en Mogadixo o 25 de xullo de 1955 é unha modelo somalí, célebre durante os anos 1970 e 80 por ser unha das primeiras supermodelos africanas.

Traxectoria
-----------

Nada en Mogadiscio, Somalia, Iman é filla de Marian e Mohamed Abdulmajid, un ex-embaixador somalí en Arabia Saudita. É musulmá e ten tres irmáns: Elyas, Feisal e Nadia. Iman estudou o ensino secundario en Exipto e logo viviu en Kenya, onde estudou ciencias políticas na Universidade de Nairobi e domina cinco linguas (árabe, inglés, francés, italiano e somalí).

### Carreira

En 1975, Iman foi descuberta como modelo polo fotógrafo estadounidense Peter Beard e foi levada aos Estados Unidos. O seu primeiro traballo na modelaxe foi para a revista *Vogue* ó ano seguinte.

O deseñador de modas Yves Saint Laurent dixo dela: *«A miña muller soñada é Iman... Perfección. O seu rostro. O seu corpo»*. Ela foi a modelo principal para a súa colección de alta costura inspirada nas raíñas africanas, o que recorda como o momento máis memorable da súa carreira.

Como actriz ocasional, Iman interpretou unha alieníxena que pode cambiar de forma chamada Martia na película de 1991, *Star Trek VI: The Undiscovered Country*, e participou no filme gañador do Óscar, *Memorias de África*, xunto a Robert Redford e Meryl Streep. Tamén fixo unha aparición especial no vídeo musical "Remember the Time" de Michael Jackson en 1992.

Iman foi invitada nun episodio do reality show *Project Runway*, onde luciu un vestido do participante Daniel Vosovic nunha sesión fotográfica publicitaria. Na quinta tempada de *America's Next Top Model*, participou como mentora e ensinoulles ás concursantes algúns datos de beleza con produtos caseiros. Dende decembro de 2007 ata abril de 2009 foi a presentadora da versión canadense de *Project Runway*.

En maio de 2007, Iman lanzou a súa colección de accesorios *IMAN Global Chic* na canle de televisión Home Shopping Network. Ademais é a directora executiva de IMAN Cosmetics, Skincare & Fragrances, unha liña de produtos de beleza para a muller negra.

Está contratada pola axencia de modelos 1/One Management en Nova York, e por Independent Models en Londres. Ademais é a portavoz do programa Keep a Child Alive, o cal prové de medicamentos aos nenos e ás familias que sofren da sida en África e o resto dos países en desenvolvemento.

### Vida persoal

En 1977, Iman casou co xogador de baloncesto Spencer Haywood. A súa filla, Zulekha Haywood, naceu ó ano seguinte. A parella divorciouse en febreiro de 1987.

O 24 de abril de 1992, casou co recoñecido músico británico David Bowie. Tiveron unha filla, Alexandria Zahra «Lexi» Jones, nada o 15 de agosto de 2000. Iman é ademais a madrasta do fillo que Bowie tivo no seu matrimonio anterior, o director de cinema Duncan Jones. Ambos os dous levan o apelido legal de Bowie. Iman e a súa familia residen principalmente en Manhattan e Londres.

Notas
-----

1. ↑  *¡Hola!*. "Biografía de Iman" (en español). Consultado o 14 de marzo de 2009. Fue la primera top model negra de la historia
2. ↑  Oxford University Press. "The world of work" (PDF) (en inglés). Arquivado dende o orixinal (PDF) o 26 de marzo de 2009. Consultado o 14 de marzo de 2009.
3. 1 2  IQONS.com (30 de novembro de 2007). "IQONS Interview" (en inglés). Arquivado dende o orixinal o 27 de febreiro de 2009. Consultado o 14 de marzo de 2009.

Véxase tamén
------------

### Bibliografía

* Beard, H. Peter e Iman.: I am Iman, Estados Unidos, Universe Publishing, 2001

### Ligazóns externas

* Breve reportaxe na revista Vogue sobre Iman *(en castelán)*
* Entrevista en The Guardian *(en inglés)*
* Yves Saint Laurent e Paco Rabanne sobre modelos negras como Iman *(en castelán)*
* Reportaxe no Daily Mail *(en inglés)*
* Páxina de Iman en Modelinia *(en inglés)*
* Iman Cosmetics Arquivado 16 de agosto de 2021 en Wayback Machine. *(en inglés)*

|  |  |
| --- | --- |
| Control de autoridades | 
* Wd: Q256531
* WorldCat
* VIAF: 60002248
* Allmovie: p34377
* AlloCiné: 35429
* FAST: 379554
* FMD: iman\_abdulmajid
* GND: 12386948X
* IMDb: nm0408081
* ISNI: 0000 0000 7263 3502
* LCCN: no96042287
* MusicBrainz: ID
* Munzinger: 00000021533
* NNDB: 000043851
* OL: OL1605189A
* SNAC: w6v19qx4
* SUDOC: 110868935
* TMDb: 2124
* TVcom: iman
* WikiTree: Abdulmijad-1

 |